নিজস্ব প্রতিবেদন : মেট্রোয় ট্রেনে ওঠার সময় বিপত্তি। প্ল্যাটফর্ম আর ট্রেনের ফাঁক দিয়ে গলে গেলেন এক মহিলা যাত্রী। চালকের তত্পরতায় ভয়ঙ্কর দুর্ঘটনার হাত থেকে অল্পের জন্য প্রাণে বাঁচলেন ওই মহিলা। এদিন ঘটনাটি ঘটেছে রবীন্দ্র সরোবর মেট্রো স্টেশনে। ঘড়ির কাঁটা ১২টা ৫০ ছুঁই ছুঁই। প্ল্যাটফর্মে থিক থিক করছে ভিড়। রবীন্দ্র সরোবর স্টেশনে দমদমমুখী ট্রেন থামতেই ওঠার জন্য হুড়োহুড়ি পড়ে যায়। সেইসময়ই ঘটে বিপত্তি। ভিড় ঠেলে ট্রেনে ওঠার সময় প্ল্যাটফর্ম আর ফুটবোর্ডের ফাঁক দিয়ে গলে যান এক মহিলা। বাঁচোয়া, তখনও চালু হয়নি ট্রেন। ট্রেনের প্রথম কামরাতেই ঘটনাটি ঘটায়, মহিলার আর্ত চিত্কার চালকের কানে পৌঁছায়। সতর্ক হন চালক। ছুটে আসেন গার্ড ও আরপিএফ জওয়ানরা। বিদ্যুত্ সংযোগ বিচ্ছিন্ন করে ওই মহিলাকে উদ্ধার করা হয়। উদ্ধারকাজে হাত লাগান সহযাত্রীরাও। ওই মহিলার শরীরের নিম্নাংশ পুরোটাই গলে গিয়েছিল প্ল্যাটফর্ম আর ফুটবোর্ডের ফাঁকে। দুর্ঘটনায় গুরুতর চোট লাগে তাঁর। তবে চালক ও সহযাত্রীর তত্পরতায় এযাত্রায় প্রাণে বেঁচে যান তিনি। মিনিট দশ-পনেরো ট্রেন আটকে থাকার পর ফের মেট্রো পরিষেবা স্বাভাবিক হয়।